b'\n_START_ARTICLE_\nNarodna legija\n_START_PARAGRAPH_\nNarodna legija tajna narodnoosvobodilna organizacija slovenske politi\xc4\x8dne sredine, med II.svetovno vojno_NEWLINE_Narodna legija je nastala 1. maja 1943 iz njene predhodnice, tajne organizacije Pobratim (1. junij 1941). Ustanovitelj in voditelj obeh organizacij je bil Anton Kro\xc5\xa1l.   _NEWLINE_Narodna legija je delovala na monarhisti\xc4\x8dnem, legalisti\xc4\x8dnem in apoliti\xc4\x8dnem pristopu. Tajna organizacija je pripadala slovenski medvojni politi\xc4\x8dni sredini. Delovala je proti okupatorjem, podpirala je mednarodnopravno priznano kraljevo jugoslovansko vlado in zahodne zaveznike, s katerimi je obve\xc5\xa1\xc4\x8devalno sodelovala. Bila je nestrankarska, vanjo so vstopali tisti, ki niso \xc5\xbeeleli ne v klerikalno Slovensko legijo, ne v liberalno Sokolsko legijo. Namestnik vodje organizacije je bil Bano. V organizaciji so delovali tudi Jakob \xc5\xa0olar, Andrej Gosar, Dimnik, Lo\xc4\x8dni\xc5\xa1kar, Kamu\xc5\xa1i\xc4\x8d, Benedik, Potokar, Koritnik, Bor\xc5\xa1tnik, Poljanec, Jan\xc5\xbeekovi\xc4\x8d, Kham, Lon\xc4\x8dar, Kri\xc5\xbeman, Pleni\xc4\x8dar, Fran Sale\xc5\xa1ki Fin\xc5\xbegar ter drugi. Mladi \xc4\x8dlan Narodne legije je bil tudi kasnej\xc5\xa1i ugledni profesor Pravne fakultete v Ljubljani, Aleksander Bajt, kot je sam opisal v knjigi Bermanov dosje. _NEWLINE_Narodna legija je bila odli\xc4\x8dno organizirana. Izdajala je tajno glasilo Kronika. Iz kronike je razvidno, da je nasprotovala generalu Rupniku.   Pod nadzorom je imela tajno radijsko postajo na Trdinovi ulici v Ljubljani, organizacijski sede\xc5\xbe je bil v stanovanju Antona Kro\xc5\xa1la. Imela je lastno obve\xc5\xa1\xc4\x8devalno slu\xc5\xbebo, ki je imela sede\xc5\xbe v Akademskem domu in na Kolodvorski ulici. Propagandni oddelek je deloval na Komenskega ulici in v Rokodelskem domu.    _NEWLINE_\xc4\x8clani Narodne legije so imeli vodilno vlogo v DOS-Dr\xc5\xbeavni obve\xc5\xa1\xc4\x8devalni slu\xc5\xbebi kraljeve jugoslovanske vojske v Sloveniji. _NEWLINE_Narodna legija je imela dolo\xc4\x8dene stike in pogovore tudi s partizani. Arhivsko gradivo omenja sestanek pri Kro\xc5\xa1lu, na katerem so se leta 1944 dobili Gosar, \xc5\xa0olar in partizanski predstavnik Lojze Ude.'